माखासे राजखान्थि दोलोनि बिजाथिफोरा सोरखारा खानानै होनाय माखासे नेम-खान्थिफोरखौ मानिनानै मेल-मिथिं खुंदोंब्लाबो खायसे बिजाथिफोरनि मेल-मिथिंफोराव समाजारी जानथाय जानाय नुनो मोननाय जायाखै। बांसिन मेल-मिथिंफोराव माखासे राजखान्थि दोलोफोरा गावसोरनि सुबुं गोहोखौ दिन्थिनो गावनि दोलोयाव हाबफैनाय हाबाफारिफोरबो लानाय नुनो मोनगासिनो दं । मिथिनाय बादिब्ला बिटिसिनि माखासे सुबुंफोरा आसखान्दा जानानै माबे राजखान्थि दोलोखौ मदद होगोन एबा सोर बिजाथिखौ मदद होब्ला ओनसोलनि एबा गावहा मुलाम्फा जागोन बेनि दाजाब-दानख’ खालामनायाव मुखुब दंसै । दा बबे राजखान्थि दोलोजों बिटिसिनि सुबुंफोरा दं एबा सोर बिजाथिनि मददगिरिया बांगासिनो बे बेलाव बुंनाया गोब्राब जानानै दं । जेब्लानो बिटिसि बिसायख’थिनि खालार बिसायख’थि आयगा फिन फोसावफिनगोन बिनि उनावनो बिटिसिनि माखासे सुबुंफोरा दैबाना बादि बोहैलांनानै बबेबा राजखान्थि दोलोआव हाबहैगोनखौ मिजिंगथिनो हायो। नाथाय बिसायख’थि आयगा बिटिसि बिसायख’थिनि खालारखौ फिन फोसावासिम बिटिसिनि माखासे रायजो-राजाफोरा जेबो थिरांथा लानो हायैखौ उनुमान खालाम जायो । थिक बिदिनो बिटिसि बिसायख’थिनि खालारखौ फिन फोसावै समावनो बिटिसिनि मैखोम राजखान्थि हानजा इउ पि पि एल दोलोआबो उनफिननानै थायैखौ नुनो मोनदों।